Azken zirriborroa

CAMARA DE

COMPTOS

DE NAVARRA

NAFARROAKO

KONTUEN

GANBERA

Behin betiko txostena

Lizarrako Udalaren 2022ko langileria, kontratazio publikoa eta dirulaguntzak

2023ko abendua

Aurkibidea

Orrialdea

[I. Introducción 3](#_Toc154043710)

[II. Objetivo y alcance 4](#_Toc154043711)

[III. Opinión con salvedades 5](#_Toc154043712)

[IV. Fundamento de la opinión con salvedades 6](#_Toc154043713)

[V. Cuestiones claves de auditoría 7](#_Toc154043714)

[VI. Responsabilidad del Ayuntamiento de Estella-Lizarra 8](#_Toc154043715)

[VII. Responsabilidad de la Cámara de Comptos de Navarra 9](#_Toc154043716)

[VIII. Recomendaciones más relevantes 10](#_Toc154043717)

[Apéndice 1. Ayuntamiento de Estella 11](#_Toc154043718)

[1.1 Información general 11](#_Toc154043719)

[1.2 Actividad desarrollada 13](#_Toc154043720)

[Apéndice 2. Marco regulador 14](#_Toc154043721)

[Apéndice 3. Observaciones y hallazgos adicionales de la fiscalización de cumplimiento 15](#_Toc154043722)

[3.1 Gastos de personal 15](#_Toc154043723)

[3.2 Contratación pública 18](#_Toc154043724)

[3.3 Gastos transferencias corrientes y de capital 22](#_Toc154043725)

[3.4 Fondos Next Generation 25](#_Toc154043726)

[Alegaciones formuladas al informe provisional 27](#_Toc154043727)

[Contestación de la Cámara de Comptos a las alegaciones presentadas al informe provisional 29](#_Toc154043728)

I. Sarrera

Kontuen Ganberak, abenduaren 20ko 19/1984 Foru Legea beterik eta 2023ko bere jarduketa-programari jarraikiz, Lizarrako Udalari langileen, kontratazio publikoaren eta dirulaguntzen arloan 2022ko ekitaldian aplikatzekoak zaizkion zenbait zuzenbide-zertzeladari buruzko fiskalizazioa egin du.

Landa-lana 2023ko urrian eta azaroan egin zuen auditoria-teknikariz eta auditore batez osatutako lantalde batek, Kontuen Ganberako zerbitzu juridiko, informatiko eta administratiboen laguntzarekin.

Nafarroako Kontuen Ganberari buruzko abenduaren 20ko 19/1984 Foru Legearen 11. artikuluan ezarritakoari jarraikiz, lan honen emaitzak jakinarazi egin zitzaizkien Lizarrako jadaneko nahiz aurreko alkateei, alegazioak aurkez zitzaten.

Ezarritako epea igarota, alegazioak aurkeztu ditu Lizarrako alkate Marta Ruiz de Alda Parla andreak, zeinak txosten honetan jaso baitira, Ganberak horiei emandako erantzunarekin batera.

Lizarrako Udaleko langileei eskerrak ematen dizkiegu lan honen prestaketarako eman duten laguntzarengatik.

Txosten honetako datu ekonomiko guztiak eurotan eman dira, biribilduta, zentimorik ez agertzeko. Emandako datuek eta ehunekoek beti adierazten dute balio zehatz bakoitzaren biribiltzea, eta ez datu biribilduen batura.

II. Helburua eta norainokoa

Gure lanaren helburua da iritzia ematea ea honako gai hauei dagokienez Lizarrako Udalak 2022ko ekitaldian zehar egindako jarduerak bat datozen, alderdi esanguratsu guztietan, aplikatzekoa den arau-esparruarekin:

* Langileria: alderdi orokorrak, ordainsarien analisia eta enplegu publikoa egonkortzeko prozesuaren berrikuspena.
* Kontratazio publikoa: kontratazioa zenbateko txikiko araubidean eta kontratu egokirik gabeko prestazioak.
* Zuzeneko emakidaren araubidearen bidezko dirulaguntzak.

Era berean, Udalak emandako datuen arabera, zenbatu egin ditugu Next Generation Funtsetatik jasotako dirulaguntzak eta horiei lotutako gastuak.

 Fiskalizazioaren norainokoa dagokie txosten honen 3. gehigarrian aipatzen diren laginetan berrikusitako eragiketei.

Fiskalizazioaren denbora-norainokoa 2022ko ekitaldiari dagokio, baina beste ekitaldi batzuei buruzko beharrezko egiaztapenak egin dira, ezarritako helburuak hobeki lortzeko.

Gure lanaren norainokoan ez dira sartzen Udalaren erakunde autonomoa eta haren sozietatea.

III. Iritzia, salbuespenekin

Nafarroako Kontuen Ganberak, abenduaren 20ko 19/1984 Foru Legeak esleitzen dizkion eskumenak erabiliz, legezkotasun-fiskalizazio bat egin du Lizarrako Udalaren 2022ko ekitaldiko langileriari, kontratazio publikoari eta dirulaguntzei buruz.

Gure ustez, eta gure lanaren norainokoa aintzat hartuta, gure txostenaren “Iritziaren oinarria, salbuespenekin” atalean azaldutako zertzeladen eraginengatik izan ezik, langileen, kontratazioaren eta dirulaguntzen arloan Lizarrako Udalaren 2022ko ekitaldiari dagozkion jarduera aztertuak bat datoz, alderdi esanguratsu guztietan, funts publikoen kudeaketari aplikatzekoa zaion araudiarekin.

IV. Iritziaren oinarria, salbuespenekin

Ondasun eta zerbitzuetan egindako gastu arrunten kontratazio publikoaz bezainbatean, gastuen 1,51 milioitan hauteman ditugu okerrak; hau da, 2022ko gastuen ehuneko 33an, jarraian xeheki azaltzen denez:

* Ikusi dugu ezen gure txosteneko 3.2 gehigarrian zehazturiko zenbait prestaziotan Udalak 842.903 euroko gastua egin zuela 15 kontratistarekin, nahiz eta lizitatu egin beharko ziratekeen, kontuan harturik haiek denboran zehar errepikariak izatea eta/edo haien zenbatekoa.
* Bestalde, Udalak guztira 666.430 euro ordaindu zituen gure txostenaren 3.2 gehigarrian zehazturiko sei prestaziorengatik, zeinen kontratua bere indarraldi amaierara iritsita baitzegoen aldez aurretik. Ez dago arrazoi justifikaturik horren lizitaziorik berriro egin ez izateko.

Kanpo-kontroleko erakunde publikoek erabakitako funtsezko fiskalizazio-printzipioen arabera egin dugu fiskalizazioa, eta, zehazki, legezkotasuna betetzeari buruzko fiskalizazioen gaineko ISSAI-ES 400 arauan ezarritakoaren arabera; halaber, kanpo-kontroleko organoen fiskalizazio gida praktikoak (GPF-OCEX) erabili ditugu. Arau horien indarrez dugun erantzukizuna aurrerago deskribatzen da, txosteneko “Kontuen Ganberaren erantzukizunak” atalean hain zuzen ere.

Legezkotasuna betetzeari buruzko fiskalizazioan aplikatu behar ditugun eskakizun etikoekin eta independentzia babestearen arlokoekin bat, entitatearekiko independenteak gara, fiskalizazio publikoaren jarduerari buruzko araudiak exijitzen duen bezala.

Gure ustez, lortu dugun auditoria-ebidentziak behar adinako eta behar bezalako oinarria ematen du gure iritzia salbuespenekin adierazteko.

V. Auditoretzako funtsezko gaiak

Auditoretzako funtsezko gaiak dira gure iritzi profesionalaren arabera esanahi handiena izan dutenak aztertutako aldiko legezkotasun-betetzeari egin diogun fiskalizazioan. Auzi horiek jorratu ditugu betetzeari buruz egin dugun fiskalizazioaren testuinguruan, eta ez dugu horiei buruzko iritzi bereizirik adierazten.

Txosten honetako “Iritziaren oinarria, salbuespenekin” atalean azaldutako alderdiengatik izan ezik, erabaki dugu ez dugula gure fiskalizazioan funtsezkotzat jotako inolako gorabeheraren berririk eman behar.

VI. Lizarrako Udalaren erantzukizuna

Lizarrako Udalaren Idazkaritzak eta Kontu-hartzailetzak bermatu behar dute fiskalizatutako arloetako jarduerak bat datozela aplikatu beharreko araudiarekin.

Era berean, Udalaren erantzukizuna da beharrezkotzat jotzen dituen barne-kontroleko sistemak ezartzea, bermatuko dutenak egindako jardueran ez dagoela ezer legez kanpokorik.

VII. Nafarroako Kontuen Ganberaren erantzukizuna

Gure helburuak honako hauek dira: arrazoizko segurtasun bat lortzea Udalak 2022ko ekitaldian fiskalizatutako gaietan egindako jardueretan ez-betetze esanguratsurik ez egoteaz, eta betetzearen fiskalizazio-txosten bat egitea, gure iritzia jasotzen duena.

Arrazoizko ziurtasuna lortzea esatean ziurtasun maila handia lortzea esan nahi dugu, baina horrek ez du bermatzen fiskalizazio publikoaren jarduerari buruzko araudiari jarraikiz egindako fiskalizazio batek beti detektatuko duenik ez-betetze aipagarri bat, halakorik egonez gero. Ez-betetzeak iruzurraren edo erroreen ondorio izan daitezke, eta akats materialtzat jotzen dira Kontuen Ganbera honen irizpideak aplikatuta.

Fiskalizazioaren atal gisa, eta kanpo kontroleko organoen fiskalizazio-jardueraren araudi erregulatzailearekin bat etorriz, gure iritzi profesionala aplikatzen dugu, eta eszeptizismo profesionaleko jarrerari eusten diogu auditoretza osoan. Gainera:

* Iruzur edo erroreen ondoriozko ez-betetze aipagarriak izateko arriskuak identifikatu eta baloratzen ditugu, auditoretzako prozedurak diseinatzen eta aplikatzen ditugu arrisku horiei erantzuteko, eta auditoretzako ebidentzia nahikoa eta egokia lortzen dugu gure iritziari oinarria emateko. Ez-betetze esanguratsu bat iruzurraren ondoriozkoa denean, hori ez detektatzeko arriskua handiagoa da errorearen ondoriozko ez-betetzearen kasuan baino; izan ere, iruzurraren osagai izan daitezke kolusioa, faltsutzea, berariazko omisioak, apropos eginiko adierazpen okerrak edo barne-kontrolaren saihestea.
* Barne-kontrola dela-eta fiskalizaziorako muntazkoa den ezagutza lortzen dugu inguruabarren arabera egoki diren auditoretza-prozedurak taxutze aldera, eta ez, ordea, entitatearen barne-kontrolaren eraginkortasunari buruzko iritzirik emate aldera.
* Ebaluatzen dugu prozedurak egokiak diren, bai eta kudeaketa-organoak emandako informazioaren arrazoizkotasuna ere.

Erakundearen gobernu-organoarekin harremanetan jartzen gara, besteak beste, jorratze aldera planifikatutako auditoretza-proben norainokoa eta horiek egiteko unea, auditoretzaren aurkikuntza esanguratsuak eta barne-kontrolari dagokionez fiskalizazioan zehar identifikatzen dugun edozein akats adierazgarri. Entitateko gobernu-organoari jakinarazi zaizkion zertzeladen artean, zehazten dugu zein izan diren betetzearen fiskalizazioan munta handienekoak eta, horrenbestez, auditoretzan giltzarri izan diren gaiak.

VIII. Gomendio garrantzitsuenak

 Langileriari, kontratazio publikoari, dirulaguntzei eta iraganeko txostenetako gaiei buruz eginiko betetze-fiskalizazioko lanaren emaitza bezala, Ganbera honek gomendatzen du:

* *Kontratazio prozeduretan denbora-plangintza egokia ezartzea, kontratuen gehieneko indarraldia gainditu ez dadin.*
* *Urteko zenbatekoa edo, ondoz ondoko prestazioen kasuan, zenbait ekitalditako balio zenbatetsia 15.000 euro baino gehiagokoa duten prestazioak lizitatzea eta adjudikatzea.*
* *GEDEMELSA sozietate publikoa likidatu eta desegitea, haren jardunik eza eta ondoz ondoko galerak direla-eta.*

Beste gomendio gehigarri batzuk jaso ditugu 3. gehigarrian, fiskalizazioko beste ohar eta aurkikuntza batzuei buruzkoan.

Txosten hau, araudi indardunak ezarritako izapideak bete ondoren, auditore Karen Moreno Orduña andreak proposatuta jaulki da, bera izan baita lan honen arduraduna.

*(Ignacio Cabeza del Salvador lehendakariak modu digitalean sinatu du dokumentu hau, bazterrean adierazitako egunean)*

1. Gehigarria. Lizarrako Udala

1.1 Informazio orokorra

Lizarra Nafarroako Erdialdearen sartaldean kokaturiko udalerri bat da, izen bereko merindadearen erdian dagoena. 15,39 km2-ko azalera du, eta 13.977 biztanle zeuzkan 2022ko urtarrilaren 1ean.

Udal antolamendua besteak beste honako organo hauek osatzen dute: Osoko Bilkura (17 kide), Tokiko Gobernu Batzarra, eta Alkatetza. Horrez gain, 14 informazio-batzorde ditu; horien artean, Kontuen Batzorde Berezia.

Sektore horiek honako hauek osatuak dira:

Sektore publiko administratiboa

Erakunde autonomoa

Musika Patronatua

GEDEMELSA-Lizarraren udal garapen sozioekonomikoa kudeatzeko sozietate publikoa

Enpresen sektore publikoa

Lizarrako Udala

* Sektore publiko administratiboa: Udala bera eta haren erakunde autonomoa, Julián Romano Musika Patronatua. 2022an, Udalak 129.682 euro bideratu zituen patronatura, transferentzia arrunten bitartez.
* Enpresen sektore publikoa: Udala bazkide bakarra da GEDEMELSA-Lizarraren udal garapen sozioekonomikoa kudeatzeko sozietate publikoan.

Udalak bere kontuetan sartuta dauzka aipatu erakunde autonomoarenak. Kontu-hartzailetzak 2022ko urteko kontuez eginiko txostenaren arabera, honakoak dira, 2022ko ekitaldiaren itxieran, datu ekonomiko eta langileriari buruzko datu nagusiak:

* Udala eta erakunde autonomoa

|  |  |  |  |
| --- | --- | --- | --- |
| Entitatea | Eskubide aitortuak | Betebehar aitortuak  | Langileak, 2022-12-31n |
| Udala | 15.503.013 | 15.351.803 | 166 |
| Julián Romano Musika Patronatua | 305.274 | 315.135 | 16 |
| - Bateratzearen doitzeak  | -246.910 | -246.910 | - |
| Bateratua, guztira | 15561377 | 15.420.028 | 182 |

* Sozietate publikoa

|  |  |  |  |  |  |  |
| --- | --- | --- | --- | --- | --- | --- |
| Sozietate publikoa  | Negozioen kopuru garbia | Ekitaldiko emaitza | Udal-dirulaguntzak | Epe luzeko zorpetzea  | Ondare garbia | Plantilla 2022, batez bestekoa |
| GEDEMELSA | - | -494 | - | - | 35.354 | - |

2006an eratu zenetik, sozietate horrek ez du inolako jardun ekonomikorik izan. Udalak ez zuen horretara diru-ekarpenik egin 2022an.

2022ko urteko kontuei buruzko oroitidazkian jakinarazten denez, azken ekitaldiotan sozietateak diru-sarrerarik sortu ez eta ondoz ondoko galerak izan ondoren, sozietatearen ondare garbia jaitsi egin da, 60.500 eurokoa zen hasierako kapitaletik 35.354 eurora. Kontuen Ganberak udal honi buruz 2015ean egindako txostenak sozietate hori desegitea gomendatu zuen.

Udalak, halaber, honako mankomunitate hauetan parte hartzen du:

* Jurramendiko Mankomunitatea, honako zerbitzu hauek ematen dituena: uraren ziklo integrala eta hiri hondakin solidoen bilketa eta tratamendua.
* Lizarraldeko Turismo Partzuergoa.

2022ko ekitaldian, erakunde horiei Udalak ekarpenak egiteak 159.136 euroko gastua ekarri zion, xehetasun hauekin bat:

|  |  |
| --- | --- |
|  | Udalarentzako gastuak 2022an |
| Jurramendiko Mankomunitatea | 124.080 |
| Lizarraldeko Turismo Partzuergoa | 35.056 |
| Guztira  | 159.136 |

1.2 Egindako jarduerak

Udalak emandako informazioaren arabera, Udalak ematen dituen zerbitzu publikoak eta horiek emateko modua honako hauek dira:

|  |  |  |  |
| --- | --- | --- | --- |
| Zerbitzua | Zuzeneko kudeaketa | Zeharkako kudeaketa: Zerbitzu-kontratua  | Mankomunitatea |
| Udala | EEAA | Enpresa publikoa |
| Argiteria publikoa   |  |   |   | X |  |
| Hilerria  |  |   |   | X |  |
| Hiri-hondakinak bildu eta tratatzea  |  |   |   |  | X |
| Kale-garbiketa  |  |   |   | X |  |
| Uraren ziklo integrala  |  |   |   |  | X |
| Estolderia  |  |   |   |  | X |
| Parke publikoa  | X |   |   |  |  |
| Liburutegia-ludoteka  | X |   |   |  |  |
| Gizarte zerbitzuak  | X |   |   |  |  |
| Kirol instalazioak  | X |   |   | X |  |
| Bidaiarientzako hiri barruko garraio kolektiboa  |  |   |   | X |  |
| Hirigintza  | X |   |   |  |  |
| Udaltzaingoa  | X |   |   |  |  |
| Ingurumena  | X |   |   |  |  |
| Kulturaren sustapena eta kultur ekipamenduak | X |   |   | X |  |
| Ikastetxe publikoak mantentzea   | X |   |   |  |  |
| Merkatua  | X |   |   |  |  |
| Berdintasunaren sustapena  | X |   |   |  |  |
| Turismo-jardueraren sustapena  | X |   |   |  |  |
| 0-3 urtekoen ikastetxeak  | X |   |   |  |  |

2. gehigarria. Arau-esparrua

Udalari aplikatzekoa zaion arau-esparru nagusia honako hau da:

*Estatuko araudia*

* 7/1985 Legea, apirilaren 2koa, toki araubidearen oinarriak arautzen dituena.
* 38/2003 Lege Orokorra, azaroaren 17koa, Dirulaguntzei buruzkoa.
* 20/2021 Legea, abenduaren 28koa, Enplegu publikoan behin-behinekotasuna murrizteko presako neurriei buruzkoa.

*Foru araudia*

* 6/1990 Foru Legea, uztailaren 2koa, Nafarroako Toki Administrazioari buruzkoa.
* 2/1995 Foru Legea, martxoaren 10ekoa, Nafarroako Toki Ogasunei buruzkoa.
* 2/2018 Foru Legea, apirilaren 13koa, Kontratu Publikoei Buruzkoa.
* 19/2022 Foru Legea, uztailaren 1ekoa, 20/2021 Legetik eratorritako egonkortze prozesuak egiteko neurriei buruzkoa.
* 251/1993 Legegintzako Foru Dekretua, abuztuaren 30ekoa, Nafarroako Administrazio Publikoen zerbitzuko Langileen Estatutuaren testu bategina onesten duena, bai eta hura garatzeko xedapenak ere.
* Aurrekontua betearazteko oinarriak.
* Ordenantzak.

3. gehigarria. Betetzearen fiskalizazioko beste ohar eta aurkikuntza batzuk

Egindako fiskalizazioaren atal gisa, ondoren ohar eta iruzkin batzuk gehitu ditugu, bai eta Ganbera honen ustez fiskalizazio-txosten honen hartzaile eta erabiltzaileentzat interesgarri gerta daitekeen informazio gehigarri bat ere.

Orobat gehitu ditugu Ganbera honen ustez Udalaren kudeaketa ekonomiko-administratiboa hobetzeko beharrezkoak diren gomendioak.

3.1 Langile-gastuak

Langile-gastuak 7,37 milioikoak izan ziren, ekitaldian sortutako gastu guztien % 48. Honako taulan ematen da gastu horren xehakapenaren berri:

|  |  |
| --- | --- |
| Kontzeptua | Aitortutako betebehar garbiak, 2022 |
| Gobernu-organoak eta zuzendaritzako langileak | 135.925 |
| Behin-behineko langileak | 60.800 |
| Funtzionarioen ordainsariak | 3.359.442 |
| Lan-kontratudunen soldatak | 1.364.912 |
| Kuota, prestazio eta gastu sozialak | 2.447.479 |
| Guztira | 7.368.558 |

Plantilla organikoa

Udalak ez zuen plantilla organikorik onetsi 2022rako. Hori baino lehenagoko azken plantilla organiko onetsia eta argitaratua 2021ekoa zen, nahiz eta Udalak onetsi eta argitaratu egin baitzuen, bai, 2023ko plantilla, 2023ko otsailaren 13an. Une hartan, Udalak 2022ko abenduaren 31ko langile-zerrenda argitaratu zuen.

2021eko plantillaren arabera, 102 lanpostu zeuden. Hona horien nondik norakoak:

|  |  |
| --- | --- |
| Sailkapena | 2022 |
| Funtzionarioak | 87 |
| Lan-kontratudunak | 14 |
| Behin-behineko langileak | 1 |
| Guztira | 102 |

Plantillako lanpostuetatik, ehuneko 85 funtzionario-araubidekoak dira, eta ehuneko 14 lan-kontratudun araubidekoak.

Honako hau zen lanpostuen egoera 2022ko abenduaren 31n:

|  |  |
| --- | --- |
| Langileria | 2022 |
| Plantillako lanpostuak | 102 |
| Beteta | 59 |
| Hutsik | 43 |
| Lanpostu hutsak lanpostu guztien gainean (%) | 42 |
| Bete diren lanpostu hutsak | 36 |
| Bete diren lanpostu hutsak (%) | 84 |
| Bete gabeko lanpostu hutsak | 7 |
| Bete gabeko lanpostu hutsak (%) | 16 |

2022an, plantillako lanpostu guztien ehuneko 42 hutsik zeuden; horietatik, ehuneko 84 aldi baterako zeuden beteta, eta gainerakoak, ehuneko 16, artean bete gabe. Aldi baterako betetako lanpostuek lanpostu bete guztietatik egiten duten portzentajea lortuz, ratioa ehuneko 38koa da.

Enplegu publikoaren egonkortze prozesuaren azterketa

Enplegu publikoaren egonkortze prozesua aztertu dugu aintzat harturik zer betekizun eta epe ezartzen diren uztailaren 1eko 19/2022 Foru Legean, 20/2021 Legetik eratorritako egonkortze prozesuak egiteko neurriei buruzkoan. Udala partzialki atxiki zitzaion horri, Osoko Bilkuraren erabaki bidez. Honako alderdi hauek nabarmendu behar ditugu:

* Udalak 29 lanpostu egonkortzeko lan publikoaren eskaintza bat (LPE, aurrerantzean) onetsi zuen, 2022ko maiatzaren 12ko NAOn argitaratua eta, horrenbestez, araudiak ezarritako epemuga beterik, zeina 2022ko ekainaren 1a baitzen.
* LPE horren aurka bi errekurtso aurkeztu ziren, bi posturen finkotasuna eskatzeko. Auzitegiek baietsi egin zituzten errekurtso horiek, eta azkenean, LPEko postu-kopurua 27koa izan zen.
* Aurreko 27 postu horietatik, 24 sartuta daude merezimendu-lehiaketaren hautaketa-sisteman, eta hiru, lehiaketa-oposizioaren sisteman.
* Lagin batean egiaztatu dugu LPEn sartutako postuek bete egiten dituztela araudian ezarritako baldintzak.
* Lanpostu horiek betetzeko deialdiak 2022ko azaroaren 21eko Nafarroako Aldizkari Ofizialean argitaratu ziren, foru legeak ezarritakoarekin bat, epemugatzat 2022ko abenduaren 31 zehazten baitzuen.

Gainera, euskara jakiteagatiko merezimendu-balorazioari buruzko bi errekurtso aurkeztu ziren, aurreko deialdi banaren aurka, horietatik bat turismo, industria eta enplegu teknikari postu baterakoa izanik eta bestea, zerotik hiru urtera bitarteko zentroko jangelako laguntzaile izatekoa. Bi kasuetan, aipatu balorazioa bertan behera utzi zen.

Txosten hau egiteko unean, jada eginda dago merezimendu-lehiaketa, eta kasuko 24 pertsonak izendatuak izan dira. Oposizio-lehiaketako hiru postuak bete gabe daude oraindik, eginkizun baitago kasuko azterketa.

Egonkortze-prozesuaren epemuga 2024ko abenduaren 31 denez, txosten hau egiteko orduan ezin da baloratu legez aurreikusitako helburuaren betetzea; hots, aldi baterako kontratuak ehuneko 8ra murriztearena, egiturako postuetan.

Langile-gastuaren egiaztapenak

2022ko urrian 93 pertsonarentzat 209.027 euroko zenbatekoarekin sortzapena izan zuen nominako ordain-kontzeptuen lagin bat aztertu dugu.[[1]](#footnote-2) Zenbateko horrek hilabete aztertuko nominaren guztizkoaren ehuneko 62 egiten dute.

Aurreko azterketan egiaztatu dugu nomina osatzen duten ordainsari-kontzeptu guztiak bat datozela plantilla organikoan aurreikusitakoekin, eta pertsona bakoitzari zuzen ordaindu zaizkiola betetzen duen lanpostuaren arabera; dena den, honako alderdi hauek adierazi nahi ditugu:

* Pertsona bat graduagatik eta antzinatasunagatik jasotzen ari den ordaina txikiagoa da beharko lukeena baino.
* Pertsona bat bi bosturtekorengatiko ordaina ari da jasotzen, noiz eta bostengatik jaso beharko bailuke, udalean duen antzinatasuna dela-eta.

*Egindako lana aintzat hartuz, gomendatzen dugu langileen ordainsarietan atzemandako okerrak zuzentzea.*

3.2 Kontratazio publikoa

2022ko ekitaldiko ondasun eta zerbitzuengatiko gastu arruntak 4,62 milioikoak izan ziren, eta gastu guztien ehuneko 30 egiten dute, xehetasun hauekin:

|  |  |
| --- | --- |
| Artikulua | Aitortutako betebehar garbiak, 2022 |
| Errentamenduak eta kanonak | 55.178 |
| Konponketak, mantentze-lana eta kontserbazioa | 655.244 |
| Materiala, hornidurak eta bestelakoak | 3.799.913 |
| Zerbitzuaren ondoriozko kalte-ordainak | 5.261 |
| Administrazio publikoek eta beste entitate publiko batzuek eginiko lanak | 101.190 |
| Guztira | 4.616.787 |

2022ko inbertsio-gastuek 1,71 milioi egin zuten. Kopuru horrek gastu guztien ehuneko 11 egiten du, jarraian azaltzen den moduan banatua:

|  |  |
| --- | --- |
| Artikulua | Aitortutako betebehar garbiak, 2022 |
| Erabilera orokorreko azpiegitura eta ondasunetako inbertsio berriak | 287.131 |
| Erabilera orokorreko azpiegitura eta ondasunak lehengoratzeko inbertsioak | 315.576 |
| Zerbitzuen funtzionamendu operatiboari lotutako inbertsio berria | 213.651 |
| Zerbitzuen funtzionamendu operatiboari lotutako lehengoratze-inbertsioa | 765.949 |
| Ezin ukituzko inbertsioetan egindako gastuak | 92.001 |
| Ondare-ondasunen inbertsioetan egindako gastuak | 37.310 |
| Guztira | 1.711.617 |

Gure lana munta txikiko kontratazioa eta kontratu-euskarri egokirik gabeko prestazioak aztertzea izan da, bi gastu-kapituluetan. Fiskalizazio-lagina hautatzeko, kontratista guztiak eta haien gastua kuantifikatu ditugu, hala 2. kapitulurako nola 6. kapitulurako, informazioa honako orrialde honetatik aterata:

|  |  |  |  |  |
| --- | --- | --- | --- | --- |
|    | Ondasun eta zerbitzuetako gastu arrunta, guztira | Kontratu Publikoei buruzko 2/2018 Foru Legearen 71-80. artikuluen arabera izapidetutako gastuak  | Faktura hutsaren arabera edo indarreko kontraturik gabe izapidetutako gastua | Faktura hutsaren arabera edo indarreko kontraturik gabe berrikusitako gastua  |
| Kontratista-kop.  |  Zenbatekoa  | Zenbatekoaren ehunekoa guztizko gastuarekiko | Kontratista-kop.  |  Zenbatekoa | Zenbatekoaren ehunekoa guztizko gastuarekiko | Kontratista-kop.  |  Zenbatekoa  | Zenbatekoaren ehunekoa guztizko gastuarekiko | Kontratista-kop.  | Zenbatekoa | Zenbatekoaren ehunekoa lizit. prozed. gabeko gastuarekiko |
| Kontratistak, 15.000 € + BEZ baino gehiagoko gastua dutenak | 35 | 3.045.420  | 66 | 6 | 430.977  | 9 | 29 | 2.614.442  | 57 | 29 | 2.614.442 | 100 |
| Kontratistak, gastua (3.750 € + BEZ eta 15.000 € + BEZ) dutenak | 107 |  943.142  | 20 | 3 | 33.909  | 1 | 104 | 909.233  | 20 | 20 | 199.341 | 22 |
| Kontratistak, 3.750 € + BEZ baino gutxiagoko gastua dutenak | 648 |  628.224  | 14 | 0 | -  | 0 | 648 | 628.224  | 14 | 3 | 10.156 | 2 |
| Kontratistak, guztira | 790 | 4.616.787  | 100 | 9 | 464.886  | 10 | 781 | 4.151.901  | 90 | 52 | 2.823.940 | 68 |

|  |  |  |  |  |
| --- | --- | --- | --- | --- |
|    | Inbertsioetako gastua | Kontratu Publikoei buruzko 2/2018 Foru Legearen 71-80. artikuluen arabera izapidetutako gastuak  | Faktura hutsaren arabera edo indarreko kontraturik gabe izapidetutako gastua | Faktura hutsaren arabera edo indarreko kontraturik gabe berrikusitako gastua  |
| Kontratista-kop.  |  Zenbatekoa  | Zenbatekoaren ehunekoa guztizko gastuarekiko | Kontratista-kop.  |  Zenbatekoa | Zenbatekoaren ehunekoa guztizko gastuarekiko | Kontratista-kop.  |  Zenbatekoa  | Zenbatekoaren ehunekoa guztizko gastuarekiko | Kontratista-kop.  | Zenbatekoa | Zenbatekoaren ehunekoa lizit. prozed. gabeko gastuarekiko |
| Kontratistak, 40.000 € + BEZ baino gehiagoko gastua dutenak | 8 |  914.815  | 53 | 7 |  858.455  | 50 | 1 | 56.360  | 3 | 1 |  56.360  | 100 |
| Kontratistak, gastua (15.000 € + BEZ eta 40.000 € + BEZ) dutenak | 13 |  406.150  | 24 | 6 | 205.711  | 12 | 7 | 200.439  | 12 | 7 |  200.439  | 100 |
| Kontratistak, 15.000 € + BEZ baino gutxiagoko gastua dutenak | 79 |  390.652  | 23 | 0 |  -  | 0 | 79 | 390.652  | 23 | 0 |  -  | 0 |
| Kontratistak, guztira | 100 |  1.711.617  | 100 | 13 | 1.064.166  | 62 | 87 | 647.451  | 38 | 8 |  256.799  | 40 |

Lizitazio-prozedurarik edo indarreko kontraturik gabeko gastuak egin dituzten kontratista guztietatik, 2. kapituluaren kasuan hautatutako lagina gastuaren ehuneko 68 da; eta 6. kapituluari dagokionez, aztertutako lagina gastuaren ehuneko 40 da.

Berrikusi ondoren, honako hauek ondorioztatu ditugu:

Munta txikiko kontratazioa

* 2. kapitulua: ondasun eta zerbitzuetako gastu arruntak

Munta txikiko kontratuetarako araubide bereziaren bidez izapidetutako honako prestazio hauek daude, guztira 842.903 euroko gastua jo zutenak 2022an, zeinen zenbatekoak ekitaldi batean edo batzuetan gainditzen baititu Kontratuei buruzko Foru Legean ezarritako mugak, honela:

|  |  |  |
| --- | --- | --- |
| Prestazioaren deskribapena | Faktura-kopuruak | Gastua, 2022 (BEZa barne) |
| Energiaren eta gasaren hornidura | 607 | 657.960 |
| Telefonia | 362 | 43.904 |
| Sastraka-garbiketak | 5 | 29.908 |
| Profesionaltasun-ziurtagiria lortzeko prestakuntza | 1 | 25.960 |
| Prebentzio-zerbitzuarekiko urteko hitzarmena eta osasun-azterketak | 30 | 23.251 |
| Web-orriaren mantentze-lana eta sare sozialen kudeaketa | 11 | 19.276 |
| Semaforoen mantentze-lana | 12 | 10.149 |
| Poliziarentzako ekipamendua erostea | 14 | 9.009 |
| Ikuskizunetako laguntza teknikoa | 32 | 8.680 |
| Bideo-akten, kameraren eta transkripzio automatikoaren sistemaren mantentze-lana | 15 | 8.514 |
| Etxebizitzari buruzko aholkularitza juridikoa | 11 | 6.292  |
| Guztira |  | 842.903 |

Zerbitzu eta hornidura horietako bakoitza kontratista bakarrak eman zuen, salbu eta energia- eta gas-hornidurakoa eta telefonia, zeinak eman baitzituzten lau eta bi kontratistak, hurrenez hurren.

Halaber, energia- eta gas-hornidurari buruz, Ganbera honek azpimarratu nahi du horren lizitazioaren zailtasuna, merkatu-prezioaren gorabeheren ondoriozkoa. Nahiz eta Udalak ez zuen hornidura hau araudiak ezartzen duenaren arabera lizitatu, eskaintzak behintzat lizitatzaile bat baino gehiagori eskatu zizkien.

Ganbera honek nabarmendu nahi du kontu-hartzailetzak jadanik eman zuela akats horien berri, egiten dituen urteko txostenetan, kontratazioa berariaz aztertuz, eta horien jakinaren gainean ipini zuela Osoko Bilkura.

* 6. kapitulua. Inbertsio-gastuak

Kasu honetan, ikusi dugu azterturiko gastua egokiro izapidetua izan zela, eta ez zuela lizitazio-prozedura baten beharrik.

* Kontratazio hauek argitaratzea

Udalak ez du argitaratzen esleitu diren munta txikiko kontratuen hiruhileroko informazioa, esleipen-hartzailearen eta zenbatekoaren identifikazioarekin.

Kontratu-euskarri egokirik gabeko prestazioak

Udalak 808.907 euro ordaindu zituen kontratua epemugaratua zeukaten zazpi prestaziorengatik, honako xehetasun hauekin:

|  |  |  |  |
| --- | --- | --- | --- |
| Kontratuaren xedea | 2022an ordaindutako gastua   | Kontratuaren amaieratik 2022-12-31ra arte metatutako gastua  | Kontratu-amaieraren data (luzapenak barne)  |
| Hiri-garbiketa publikoko zerbitzua | 562.931 | 2.955.390 | 2017/09/28 |
| Udal aseguruak | 142.477 | 1.453.042 | 2008/02/20 |
| Argiteria publikoa mantendu, kontserbatu eta konpontzea | 33.033 | 195.445 | 2017/01/22 |
| Udalaren ardurapeko eraikinen garbiketa arrunta  | 29.701 | 29.701 | 2022/11/19 |
| Udal hilerriaren zerbitzua | 27.467 | 64.089 | 2020/09/01 |
| Garbitzea komun publikoak, foruen plazako kioskoa, markesinetako eta zubietako kristalak, igogailu panoramikoak, kalea | 7.487 | 7.487 | 2022/09/30 |
| Igogailu publikoen mant., kontserb., artatze eta konponketa | 5.631 | 5.631 | 2022/04/30 |
| Guztira | 808.907 | 4.710.785 |  |

Udalaren arabera, prestazio horiek lizitatu ez izatearen zergatiak askotarikoak dira: udal-aseguruen kasuan, lizitazioa eman gabe geratu izana; lizitatzeko bitartekorik eza; eta abar. Txosten hau egitean, lizitazio-prozedura Udalaren menpeko eraikinen garbiketa arruntaren kasuan baizik ez zegoen hasita.

Ganbera honen iritziz, lizitazioa eman gabe geratu zeneko udal-aseguruen kasuan izan ezik, gainerako prestazioak lizitatu egin beharko ziratekeen.

Aurreko kasuan bezala, kontu-hartzaileak eman zuen jada akats horien berri kontratazioari buruzko bere urteroko txostenetan.

*Gure konklusioak kontuan hartuz, gomendatzen dugu munta txikiko araubide berezizko kontratazioaren hiruhileroko zerrenda argitaratzea, araudiak ezarritakoarekin bat.*

3.3. Transferentzia arruntetako eta kapital-transferentzietako gastuak

2022an, transferentzia-gastuak 1,38 milioikoak izan ziren; kopuru horrek gastu guztien ehuneko bederatzi egiten du, honela zehazturik:

|  |  |  |
| --- | --- | --- |
|  | Transferentzia arruntak | Kapital-transferentziak |
| Erakunde autonomoei | 129.682 | - |
| Toki entitateei | 144.020 | - |
| Enpresa pribatuei | 273.898 | 82.202 |
| Familiei eta irabazi-asmorik gabeko erakundeei | 752.456 | - |
| Guztira | 1.300.055 | 82.202 |

Dirulaguntza-plan estrategikoa

Udalak ez zeukan 2022ko ekitaldirako dirulaguntza-plan estrategikorik. 2023 eta 2024rako, ordea, onetsi zuen. Plan horren edukia aztertu dugu eta uste dugu arrazoizkoa dela eta araudian ezarritakora egokitzen dela.

Dirulaguntzen lagin baten azterketa

Udalak emandako informazioaren arabera, 393.111 euro eman zizkien zuzenean 42 onuraduni, jarraian zehazten denez:

|  |  |  |
| --- | --- | --- |
| Onuraduna  | Behin betiko kreditua  | Aitorturiko betebehar garbia, 2022 |
| Ostalaritza-elkartea, Erdi Aroko astea eta antzinako azokak | 85.565 | 85.565 |
| Lizarrako txirrindularitza-kluba | 47.000 | 47.000 |
| Egapeludos elkartea | 35.000 | 35.000 |
| Izarra kluba (instalazioak) | 22.500 | 22.500 |
| Herriko zaindariaren jaiak (zazpi onuradun) | 18.140 | 17.689 |
| Hitzarmenak gaiteroekin (bost kontratista) | 16.160 | 16.160 |
| San Miguel kluba (instalazioak, tarifa) | 20.000 | 15.672 |
| Donejakue Bidearen lagunen elkartea, aterpetxea mantentzea | 15.000 | 15.000 |
| Lizarrako Merkataritza, Ostalaritza eta Zerbitzu Elkartea | 12.300 | 12.300 |
| EGA erretirodunen, pentsiodunen eta alargunen elkartea: jarduera-defizita | 10.000 | 10.000 |
| La Bota lagunartea, Jolas- eta Kultura-elkartea | 8.500 | 8.500 |
| San Andres lagunartea | 8.500 | 8.500 |
| Erraldoien eta Kilikien Konpartsa Elkartea | 7.000 | 7.000 |
| Lizar trial-kluba, telebista, kopa | 9.000 | 7.000 |
| Ereintza abesbatza | 6.410 | 6.410 |
| Ikastetxeetako kirol-instalazioen erabilera (bi kontratista) | 3.800 | 6.395 |
| Ongintzako Peñaguda jolas-elkartea | 7.515 | 6.134 |
| Lizarrako txirrindularitza-kluba: emakumezkoen txirrindularitza-proba | 6.000 | 6.000 |
| Nafarroako BTT Txirrindularitzako Kirol-kluba  | 6.000 | 6.000 |
| Bilaketa-UMAFY dirulaguntza | 5.900 | 5.900 |
| Aita Hilario Olazaran txistulariak | 5.610 | 5.610 |
| Estellerriko emakume-biltzarra | 4.500 | 4.500 |
| Euskara sustatzeko jard. elk. hitzarmena (bi kontratista) | 4.000 | 4.000 |
| Ibai-Ega Dantza taldea | 3.845 | 3.845 |
| Larraiza Dantzari taldea | 3.845 | 3.845 |
| Lizarrerriko Ikerketa Gunea | 3.455 | 3.455 |
| Lizarrako txirrindularitza-kluba: Cirilo Zunzarren txirrindularitza-proba | 3.000 | 3.000 |
| Euskal-nafar Trenaren Bide Berdearen elk. antzez. | 3.000 | 3.000 |
| Fanfarre Alkaburua elkartea | 2.880 | 2.880 |
| Donejakue Bidearen Lagunak, Jakuetar Azterlanen Zentroa | 2.650 | 2.650 |
| Garean Elkartea-euskarazko irakurketaren sustapena | 2.400 | 2.400 |
| Estellerriko artisauen kolektiboa | 1.710 | 1.710 |
| Puyko Ama Birjina-San Andres dantza-taldea | 1.260 | 1.260 |
| Lizarra Ikastola Sozietate Kooperatiboa | 1.005 | 1.005 |
| Lizarrako Festa Giro Taldea elkartea | 1.000 | 1.000 |
| Hodeilargi elkartea, gaixotasun arraroen bideoa | 1.000 | 1.000 |
| San Pedro la Rua bizilagun-elkartea  | - | 670 |
| San Migel auzoko bizilagun-elkartea  | - | 670 |
| Ongintzako Peñaguda jolas-elkartea  | - | 600 |
| los Estellicas rondalla | 585 | 585 |
| Lizarrako Arriano Juaniz auroroak | 400 | 400 |
| Eusko Ikaskuntzarekiko hitzarmena | 300 | 300 |
| D. B.ren Lag. Elkartearen 60. urt. jard. | 5.000 | - |
| Guztira | 403.675 | 393.111 |

Honako lagin hau aztertu dugu:

|  |  |
| --- | --- |
| Onuraduna | Zenbatekoa, 2022 |
| Ostalaritza-elkartea, Erdi Aroko astea eta antzinako azokak | 85.565 |
| Lizarrako txirrindularitza-kluba: XXIII. Miguel Indurain Sari Nagusia | 47.000 |
| Egapeludos | 35.000 |
| Izarra kluba | 22.500 |
| Herriko zaindariaren jaiak (zenbait onuradun) | 17.689 |
| Guztira | 223.914 |

Aurreko azterketan egiaztatu dugu ezen, orokorrean, gastuak baimenduta, kontu-hartzaileak ikusita eta justifikatuta daudela, eta horien onespena eta ordainketa edo, kasua bada, itzulketa, egin zela horiei buruzko araudiak ezarritakoari jarraituz. Halere, honako alderdi hauek azpimarratu behar ditugu:

* Egapeludos elkarte bat da, animalia abandonatu edo galduak jaso, eduki eta mantentzen eta katu-koloniak kudeatzen diharduena. Lagun egiteko animaliak Nafarroan babesteari buruzko apirilaren 4ko 19/2019 Foru Legearen 15. artikuluaren arabera, jarduketa horiek udalaren eskumenekoak dira, nahiz eta, ezartzen duenez, zeregin hori animalien babes eta defentsarako elkarteekiko itunen bitartez bete daitekeen.

2021ean elkarte horrek bere zerbitzuak eskaini zizkien administrazioei. Elkarte horren gastu eta diru-sarreren 2022ko zerrendan jasotzen denez, ekitaldi horretan elkarteak 28 udali eman zizkien bere zerbitzuak. Bere jarduera aurrera eramateko, elkarte horrek berariaz proiektu honetarako eratua den sozietate bat kontratatzen du, zeinak gauzatzen baitu diruz lagundutako jardueraren ehuneko 100.

Sozietate horrek ordaintzen ditu hornitzaileen fakturak, barne hartuta kasuko albaitaritza-zerbitzuak, eta geroago horiek elkarteari kobratzen dizkio.

Dirulaguntzarako frogagiri gisa elkarteak Udalari aurkezten dizkion fakturen kontzeptua da "Animalia-zerbitzua, Lizarrako Udala", animalia tratatuen kopurua edo horiek behar izandako arretak zehaztu gabe. Halaber, ekitaldiaren amaieran elkarteak bere kontuak aurkezten ditu, bere defizita justifikatzeko eta dirulaguntzaren gainerakoa jasotzeko.

Udalaren eta elkartearen artean sinaturiko hitzarmenean ezartzen denez, baldin eta jardueraren ehuneko 100 azpikontratatu egiten bada, lanak elkarteari fakturatzen dizkion enpresaren diru-sarrera eta gastuak justifikatuko dituen kontu bat erantsi behar da. Dokumentazio hori, bere horretan, ez da aurkeztu, ezen aurkezturiko fakturek ez dute animaliarik identifikatzen, ez eta animalia horiek zein udali dagozkion ere; eta arreta orokorrak dira, udal bakoitzari gastuaren zer zati dagokion identifikatzeko modurik ematen ez dutenak.

* Udalaren eta Lizarrako Txirrindularitza Klubaren artean sinaturiko hitzarmenean ezartzen da kluba behartuta egonen dela diruz laguntzen den jarduerarekin zerikusia duten gastuen eta diru-sarreren justifikaziorako kontua aurkeztera. Aipatu klubak gastuei buruzko informazioa baino ez du aurkeztu.
* Azterturiko dirulaguntzak ez dira argitaratu Dirulaguntzen Datu Base Nazionalean.

Egindako azterlana kontuan hartuta, hauxe gomendatzen dugu:

* *Egapeludos elkarteari exijitzea bete ditzala justifikazio-betekizunak, modua emanen dutenak identifikatzeko ea haren gastuaren zer parte dagokion Udalari.*
* *Lizarrako Txirrindularitza Klubari exijitzea aurkez dezala diruz lagundutako jarduerak egiteko jasotako diru-sarreren justifikaziorako kontua.*
* *Emandako dirulaguntzak Dirulaguntzen Datu Base Nazionalean argitaratzea.*

3.4 Next Generation funtsak

Europar Batasunak erabaki zuen 750.000 milioi euro bideratzea estatu kideen multzoari, Next Generation funtsen bitartez, COVID-19aren pandemiaren eragina samurtzeko eta ekonomiaren suspertzeari bultzada emateko.

2021-2022 epean, udalak 13.378 euro jaso zituen, eta 50.688 euro gastatu zituen bi proiektutan, jarraian xehakatzen den bezala:

|  |  |  |  |
| --- | --- | --- | --- |
|    | Aitortutako Betebehar Garbiak, 2021  | Aitortutako Betebehar Garbiak, 2022  | Guztira, 2022/12/31n  |
| Modernizazio digitala Oinarrizko gizarte-zerbitzuak | 846 | 4.842 | 5.688 |
| Ibilgailu elektrikoa erostea | - | 45.000 | 45.000 |
| Kapital gastuak, guztira | 846  | 49.842  | 50.688 |
|    |    |    |    |
|    | Aitorturiko Eskubide Garbiak, 2021  | Aitorturiko Eskubide Garbiak, 2022  | Guztira, 2022/12/31n  |
| Modernizazio digitala Oinarrizko gizarte-zerbitzuak | - | 13.378 | 13.378 |
| Ibilgailu elektrikoa erostea | - | - | - |
| Kapitaleko diru-sarrerak, guztira |  -  |  13.378  |  13.378  |

Funtsen denboratasuna 2026ra bitartekoa da. Urte horretan proiektuek amaituta beharko dute egon. Modernizazio digitalerako proiektuan, Udalak aitorturiko diru-sarrerak handiagoak dira eginiko gastuak baino. Bestetik, ibilgailu elektrikoari dagokionez, Udalak jadanik erosi du, eta 2022ko abenduaren 31n jasokizun zeuden horretarako funtsak.

Diru-sarreren eta gastuen arteko alde horri dagokionez, ikusi dugu Udalak doitu egiten dituela kasuko finantzaketa-desbiderapenak, hala aurrekontu-emaitzan nola diruzaintzako gerakinean.

Behin-behineko txostenari aurkeztutako alegazioak

Marta Ruiz de Alda Parla andreak, 52449163-D zenbakiko NANa duenak, alkate eta Lizarrako Udalaren ordezkari bezala, identifikazio fiskaleko P-3109600 A kodea duena, Lizarrako Udalaren langileria, kontratazio publiko eta dirulaguntzei buruzko behin-behineko fiskalizazio-txostena dela-eta, emandako epean, honako alegazioak aurkezten ditu:

**ALEGAZIOAK**

**1.- Langileriari buruz.**

Txostenean hauxe adierazten da:

* Pertsona bat graduagatik eta antzinatasunagatik jasotzen ari den ordaina txikiagoa da beharko lukeena baino.
* Pertsona bat bi bosturtekorengatiko ordaina ari da jasotzen, noiz eta bostengatik jaso beharko bailuke, udalean duen antzinatasuna dela-eta.

Puntu horiek erregularizatze-bidean daude.

**2.- Kontratazio publikoari buruz.**

Munta txikiko kontratuak kontratazio-atarian hiru hilean behin argitaratzeari dagokionez, Udala jadanik hasi da horiek argitaratzen.

Mugaeguneratutako eta lizitatu gabeko kontratuei dagokienez, aipatu behar da honako kontratuetarako lizitazio-prozedurei jadanik ekin zaiela:

- Kale-garbiketa. Enpresa bat kontratatua izan da bideragarritasun-azterlanerako eta lizitazioko betekizun tekniko eta administrazioetarako, lizitazioa otsailean edo martxoan argitaratze aldera.

- Udal lokalen garbiketa. Lizitazio-pleguaren prestaketa amaitzen ari da, bai eta atarian 2024ko lehen hiruhilekoan argitaratzeko bideragarritasun-azterlana ere.

- Bideo-akten sistemaren mantentzea. Zerbitzu horrek lotura estu-estua du telefonia mugikor eta finkoko zerbitzuaren, datu-zerbitzuaren eta abarren lizitazioarekin, wifiz funtzionatzen baitu; hori dela-eta, hori ez dago telefonia-zerbitzua esleitu baino lehenago lizitatzerik.

- Telefonia-zerbitzua. Jadanik idatzita daude pleguak, eta horiek onetsi eta atarian argitaratzea falta da. 2024ko lehen hiruhilekoan argitaratuko direla aurreikusten da.

- Aseguru-kontratua: lizitazio berri baterako izapideei berriro hasiera eman zaie. Aurreko lizitazioa eman gabe geratu zen.

- Igogailuetarako mantentze- eta konpontze-lanak. Pleguak idazketa-fasean daude, eta aurreikusten da 2024ko lehen hiruhilekoan argitaratuko direla atarian.

- Garbitzea komun publikoak, foruen plazako kioskoa, markesinetako eta zubietako kristalak, igogailu panoramikoak, kalea: pleguen prestaketa amaitzear dago.

Eginkizun geratuko lirateke:

- Argiteria publikoa mantendu, kontserbatu eta konpontzea.

- Udal-hilerriaren zerbitzua.

Udalak badauka egoeraren berri, baina zerbitzu-emateari kontraturik gabe eutsi beharra sortzen da, hain zuzen, mugaeguneratzea iritsi baino lehen lizitatu ahal izateko ez dagoelako behar adina langilerik.

**3.- Dirulaguntzei buruz.**

- Egapeludos elkarteari jakinarazi zaio beharrezkoa dela halako fakturak aurkez ditzan non identifikatuta egonen baitira animaliak, zer udaletakoak diren eta zer arreta jaso dituzten.

- Lizarrako Txirrindularitza Klubari jadanik eskatu zaio aurkez dezala jarduerak egiteko jasotako diru-sarreren justifikaziorako kontua.

- Dirulaguntzen Datu Base Nazionalean argitaratzen dira eskaintza publikokoak diren dirulaguntzak, baina ez zuzeneko esleipenezkoak, hori nola egin ez jakiteagatik. Azken horien esleipena argitaratzeko urratsak egiteari ekin zaio.

**4.- GEDEMELSA enpresa likidatu eta desegitea.**

Udalak proiektu bat eginen du 2024an. Ez bada gauzatzen, desegin eginen da, gastu gehiagorik ez egite aldera.

Hori guztia jakinarazten zaio Kontuen Ganberari.

Lizarran, 2023ko abenduaren 18an

Alkatea: Marta Ruiz de Alda Parla

Behin-behineko txostena dela-eta aurkeztutako alegazioei Kontuen Ganberak emandako erantzuna

Eskerrak ematen dizkiogu Lizarrako Udaleko alkateari aurkeztu dituen alegazioengatik. Alegazio horiek behin-behineko txostenari eransten zaizkio, zeina behin betiko txosten egiten baita, haiei irizten zaienez ezen egindako fiskalizazioaren azalpen bat direla eta ez dutela horren edukia aldatzen.

Iruñean, 2023ko abenduaren 21ean

Lehendakaria, Ignacio Cabeza del Salvador.

1. Honako kontzeptu hauek aztertu ditugu: oinarrizko soldata, mailaren osagarria, gradua, antzinatasuna, berariazko osagarria, lanpostuaren osagarria, lanaldiaren luzapenaren osagarria, esklusibotasun-osagarria, arrisku bereziaren osagarria eta bateraezintasun-osagarria. [↑](#footnote-ref-2)